DEĊIŻJONI TAL-KUMMISSJONI
tas-27 ta’ Awwissu 2007
dwar in-nuqqas ta’ inklużjoni tal-guazatine triacetate f'Annessi I, IA jew IB tad-Direttiva tal-Parlament Ewropew u tal-Kunsill 98/8/KE dwar it-tqegħid fis-suq tal-prodotti bijoċidali
(notifikata taħt id-dokument numru C(2007) 3979)
(Test b’relevanza għaż-ŻEE)
(2007/597/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Parlament Ewropew u tal-Kunsill 98/8/KE tas-16 ta’ Frar 1998 dwar it-tqegħid fis-suq (1) ta’ prodotti bijoċidali, u b'mod partikolari it-tieni subparagrafu ta’ l-Artikolu 16(2) tagħha,
Billi:
(1)
Ir-Regolament tal-Kummissjoni (KE) Nru 2032/2003 ta’ l-4 ta’ Novembru 2003 dwar it-tieni fażi tal-programm ta’ ħidma ta’ għaxar snin imsemmi fl-Artikolu 16(2) tad-Direttiva tal-Parlament Ewropew u tal-Kunsill 98/8/KE dwar it-tqegħid fis-suq ta’ prodotti bijoċidali u li jemenda r-Regolament (KE) Nru 1896/2000 (2) jistabbilixxi lista ta’ sustanzi attivi li għandhom jiġu evalwati bil-għan li jkunu possibbilment inklużi fl-Annessi I, IA jew IB tad-Direttiva 98/8/KE. Dik il-lista tinkludi il-guazatine triacetate.
(2)
Skond ir-Regolament (KE) Nru 2032/2003, il-guazatine triacetate ġie evalwat skond l-Artikolu 11(2) tad-Direttiva 98/8/KE għall-użu fil-prodotti tat-tip 8, preservattivi ta’ l-injam, kif iddefinit fl-Anness V tad-Direttiva 98/8/KE.
(3)
Ir-Renju Unit kien assenjat ir-responsabbiltà ta’ Stat Membru Rapporteur, u fit-22 ta’ Settembru 2006 ssottometta lill-Kummissjoni r-rapport ta’ l-awtorità kompetenti, flimkien ma’ rakkomandazzjoni, skond l-Artikolu 10(5) u (7) tar-Regolament (KE) Nru 2032/2003.
(4)
Ir-rapport ta’ l-awtorità kompetenti ġie analizzat mill-Istati Membri u l-Kummissjoni. Skond l-Artikolu 11(4) tar-Regolament (KE) Nru 2032/2003, is-sejbiet mill-analiżi ġew inkorporati f’rapport ta’ evalwazzjoni mill-Kumitat Permanenti dwar il-Prodotti Bijoċidali waqt laqgħa li saret fis-16 ta’ Marzu 2007.
(5)
Fin-nuqqas ta’ dejta kritika dwar il-lissija minn wiċċ ittrattat, l-effetti riproduttivi tal-guazatine fid-Daphnia magna u r-rati ta’ degradazzjoni fis-sistemi ta’ sediment ta’ l-ilma u tal-ħamrija, mhux possibbli li l-guazatine triacetate jiġi inkluż fl-Annessi I, IA jew IB tad-Direttiva 98/8/KE għall-prodotti tat-tip 8. Barra minn hekk, l-awtorità kompetenti tar-Renju Unit għamlet studju ta’ valutazzjoni ta’ riskju billi wżat approċċ realistiku ta’ l-agħar każ, li wera riskji inaċċettabbli għall-ambjent.
(6)
L-analiżi tal-guazatine triacetate ma kixfet l-ebda kwistjoni jew tħassib mhux solvuti li għandhom jiġu ttrattati mill-Kumitat Xjentifiku dwar ir-Riskji għas-Saħħa u l-Ambjent (SCHER).
(7)
Il-miżuri pprovduti f’din id-Deċiżjoni huma f’konformità ma’ l-opinjoni tal-Kumitat Permanenti tal-Prodotti Bijoċidali,
ADOTTAT DIN ID-DEĊIŻJONI:
Artikolu 1
Guazatine triacetate (Numru CAS 115044-19-4) ma għandix jiġi inklużi fl-Annessi I, IA jew IB tad Direttiva 98/8/KE għall-prodotti tip 8.
Artikolu 2
Għall-finijiet tat-tielet subparagrafu ta’ l-Artikolu 4(2) tar-Regolament (KE) Nru 2032/2003, din id-Deċiżjoni għandha tapplika mill-jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 27 ta’ Awwissu 2007.